#GoeieGons in 'n tyd van inperking - Solidariteit GildesSolidariteit Gildes #GoeieGons in 'n tyd van inperking - Solidariteit Gildes
Home / Gilde Artikels / #GoeieGons in 'n tyd van inperking
#GoeieGons in 'n tyd van inperking
Wednesday | 04 November | 2020
Deur Rochelle van der Berg
Die Gonsfees 2020 het 'n draai in die toekoms gaan maak met Covid-19 wat verhoed het dat ons saam kon gons. Dit was 'n dag van opwinding van nuwe tegnologie uittoets en voor skerms kommunikeer. Die Gonsfees was 'n reusesukses met talle aanlyn gaste en die inspirerende sprekers Mynhardt van Pletsen van Kraft Insights en Annie Malan van Annie Malan Promotions.
In die tye waarin ons van mekaar afgesonder was en aanmoediging nodig gehad het, het die #GoeieGons op net die regte tyd gekom. #GoeieGons is gebore omdat die bedryf nie meer die erkenning kry wat dit verdien nie. Daar is altyd 'n ontwerper, stileerder of joernalis wat agter die skerms werk om die wiele te laat rol en die Gilde vir Kommunikasie en Bemarking wou deur die GoeieGons-toekenning juis erkenning aan daardie werk gee. #GoeieGons gee erkenning aan onblusbare Afrikaanse talent op die terrein van ontwerp, bemarking, joernalistiek en stilering.
'n #GoeieGons-wenner is vir die eerste keer in die Gonsfees se bestaan aangewys. Kykers wat op die Gonsfees ingeskakel was, het eerste uitgevind wie 2020 se wenner is – en dit was niemand anders nie as Bianca Jooste vir haar unieke ontwerp van die Kaia se handelsmerk. Die spesifieke ontwerp het uitgestaan omdat dit met die hand geskets is en daar soveel betekenis agter die handelsmerk is. Dit was nie 'n maklike besluit nie, want daar was 'n totaal van 54 nominasies wat almal van hoogstaande gehalte was.
As jy vanjaar die fees misgeloop het, moenie teleurgesteld wees nie. Volgende jaar is #GoeieGons terug! Ons nooi jou uit om solank die gons aan die gang te kry deur die hutsmerk te deel en erkenning te gee aan onblusbare talent in jou gemeenskap.